
תענית ח ע"א



טקסט הדף מנוקד




	שֶׁתַּלְמוּדוֹ קָשֶׁה עָלָיו כַּבַּרְזֶל בִּשְׁבִיל מִשְׁנָתוֹ שֶׁאֵינָהּ סְדוּרָה עָלָיו שֶׁנֶּאֱמַר וְהוּא לֹא פָנִים קִלְקַל מַאי תַּקַּנְתֵּיהּ יַרְבֶּה בִּישִׁיבָה שֶׁנֶּאֱמַר וַחֲיָלִים יְגַבֵּר וְיִתְרוֹן הַכְשֵׁיר חׇכְמָה כׇּל שֶׁכֵּן אִם מִשְׁנָתוֹ סְדוּרָה לוֹ מֵעִיקָּרָא כִּי הָא דְּרֵישׁ לָקִישׁ הֲוָה מְסַדַּר מַתְנִיתֵיהּ אַרְבְּעִין זִמְנִין כְּנֶגֶד אַרְבָּעִים יוֹם שֶׁנִּיתְּנָה תּוֹרָה וְעָיֵיל לְקַמֵּיהּ דְּרַבִּי יוֹחָנָן רַב אַדָּא בַּר אַהֲבָה מְסַדַּר מַתְנִיתֵיהּ עֶשְׂרִין וְאַרְבַּע זִמְנִין כְּנֶגֶד תּוֹרָה נְבִיאִים וּכְתוּבִים וְעָיֵיל לְקַמֵּיהּ דְּרָבָא רָבָא אָמַר אִם רָאִיתָ תַּלְמִיד שֶׁתַּלְמוּדוֹ קָשֶׁה עָלָיו כַּבַּרְזֶל בִּשְׁבִיל רַבּוֹ שֶׁאֵינוֹ מַסְבִּיר לוֹ פָּנִים שֶׁנֶּאֱמַר וְהוּא לֹא פָנִים קִלְקַל מַאי תַּקַּנְתֵּיהּ יַרְבֶּה עָלָיו רֵעִים שֶׁנֶּאֱמַר וַחֲיָלִים יְגַבֵּר וְיִתְרוֹן הַכְשֵׁיר חׇכְמָה כׇּל שֶׁכֵּן אִם הוּכְשְׁרוּ מַעֲשָׂיו בִּפְנֵי רַבּוֹ מֵעִיקָּרָא וְאָמַר רַבִּי אַמֵּי מַאי דִּכְתִיב אִם יִשֹּׁךְ הַנָּחָשׁ בְּלוֹא לָחַשׁ וְאֵין יִתְרוֹן לְבַעַל הַלָּשׁוֹן אִם רָאִיתָ דּוֹר שֶׁהַשָּׁמַיִם מִשְׁתַּכִּין כִּנְחֹשֶׁת מִלְּהוֹרִיד טַל וּמָטָר בִּשְׁבִיל לוֹחֲשֵׁי לְחִישׁוֹת שֶׁאֵין בַּדּוֹר מַאי תַּקָּנָתָן יֵלְכוּ אֵצֶל מִי שֶׁיּוֹדֵעַ לִלְחוֹשׁ דִּכְתִיב יַגִּיד עָלָיו רֵעוֹ וְאֵין יִתְרוֹן לְבַעַל הַלָּשׁוֹן וּמִי שֶׁאֶפְשָׁר לוֹ לִלְחוֹשׁ וְאֵינוֹ לוֹחֵשׁ מָה הֲנָאָה יֵשׁ לוֹ וְאִם לָחַשׁ וְלֹא נַעֲנָה מַאי תַּקַּנְתֵּיהּ יֵלֵךְ אֵצֶל חָסִיד שֶׁבַּדּוֹר וְיַרְבֶּה עָלָיו בִּתְפִלָּה שֶׁנֶּאֱמַר וַיְצַו עָלֶיהָ בְּמַפְגִּיעַ וְאֵין פְּגִיעָה אֶלָּא תְּפִילָּה שֶׁנֶּאֱמַר וְאַתָּה אַל תִּתְפַּלֵּל בְּעַד הָעָם הַזֶּה וְאַל תִּשָּׂא בַעֲדָם רִנָּה וּתְפִלָּה וְאַל תִּפְגַּע בִּי וְאִם לָחַשׁ וְעָלְתָה בְּיָדוֹ וּמֵגִיס דַּעְתּוֹ עָלָיו מֵבִיא אַף לָעוֹלָם שֶׁנֶּאֱמַר מִקְנֶה אַף עַל עוֹלֶה רָבָא אָמַר שְׁנֵי תַּלְמִידֵי חֲכָמִים שֶׁיּוֹשְׁבִין בְּעִיר אַחַת וְאֵין נוֹחִין זֶה לָזֶה בַּהֲלָכָה מִתְקַנְּאִין בָּאַף וּמַעֲלִין אוֹתוֹ שֶׁנֶּאֱמַר מִקְנֶה אַף עַל עוֹלֶה אָמַר רֵישׁ לָקִישׁ מַאי דִּכְתִיב אִם יִשֹּׁךְ הַנָּחָשׁ בְּלוֹא לָחַשׁ וְאֵין יִתְרוֹן לְבַעַל הַלָּשׁוֹן לְעָתִיד לָבוֹא מִתְקַבְּצוֹת וּבָאוֹת כׇּל הַחַיּוֹת אֵצֶל הַנָּחָשׁ וְאוֹמְרִים לוֹ אֲרִי דּוֹרֵס וְאוֹכֵל זְאֵב טוֹרֵף וְאוֹכֵל אַתָּה מָה הֲנָאָה יֵשׁ לְךָ אֹמֵר לָהֶם וְאֵין יִתְרוֹן לְבַעַל הַלָּשׁוֹן אָמַר רַבִּי אַמֵּי אֵין תְּפִלָּתוֹ שֶׁל אָדָם נִשְׁמַעַת אֶלָּא אִם כֵּן מֵשִׂים נַפְשׁוֹ בְּכַפּוֹ שֶׁנֶּאֱמַר נִשָּׂא לְבָבֵנוּ אֶל כַּפָּיִם אִינִי וְהָא אוֹקֵים שְׁמוּאֵל אָמוֹרָא עֲלֵיהּ וּדְרַשׁ וַיְפַתּוּהוּ בְּפִיהֶם וּבִלְשׁוֹנָם יְכַזְּבוּ לוֹ וְלִבָּם לֹא נָכוֹן עִמּוֹ וְלֹא נֶאֶמְנוּ בִּבְרִיתוֹ וְאַף עַל פִּי כֵן וְהוּא רַחוּם יְכַפֵּר עָוֹן וְגוֹ' לָא קַשְׁיָא כָּאן בְּיָחִיד כָּאן בְּצִבּוּר אָמַר רַבִּי אַמֵּי אֵין גְּשָׁמִים יוֹרְדִין אֶלָּא בִּשְׁבִיל בַּעֲלֵי אֲמָנָה שֶׁנֶּאֱמַר אֱמֶת מֵאֶרֶץ תִּצְמָח וְצֶדֶק מִשָּׁמַיִם נִשְׁקָף וְאָמַר רַבִּי אַמֵּי בֹּא וּרְאֵה כַּמָּה גְּדוֹלִים בַּעֲלֵי אֲמָנָה מִנַּיִין מֵחוּלְדָּה וּבוֹר וּמָה הַמַּאֲמִין בְּחוּלְדָּה וּבוֹר כָּךְ הַמַּאֲמִין בְּהַקָּדוֹשׁ בָּרוּךְ הוּא עַל אַחַת כַּמָּה וְכַמָּה אָמַר רַבִּי יוֹחָנָן כׇּל הַמַּצְדִּיק אֶת עַצְמוֹ מִלְּמַטָּה מַצְדִּיקִין עָלָיו הַדִּין מִלְּמַעְלָה שֶׁנֶּאֱמַר אֱמֶת מֵאֶרֶץ תִּצְמָח וְצֶדֶק מִשָּׁמַיִם נִשְׁקָף רַבִּי חִיָּיא בַּר אָבִין אָמַר רַב הוּנָא מֵהָכָא וּכְיִרְאָתְךָ עֶבְרָתֶךָ רֵישׁ לָקִישׁ אָמַר מֵהָכָא פָּגַעְתָּ אֶת שָׂשׂ וְעֹשֵׂה צֶדֶק בִּדְרָכֶיךָ יִזְכְּרוּךָ הֵן אַתָּה קָצַפְתָּ וַנֶּחֱטָא בָּהֶם עוֹלָם וְנִוָּשֵׁעַ אָמַר רַבִּי יְהוֹשֻׁעַ בֶּן לֵוִי כׇּל הַשָּׂמֵחַ בְּיִסּוּרִין שֶׁבָּאִין עָלָיו מֵבִיא יְשׁוּעָה לָעוֹלָם שֶׁנֶּאֱמַר בָּהֶם עוֹלָם וְנִוָּשֵׁעַ אָמַר רֵישׁ לָקִישׁ מַאי דִּכְתִיב וְעָצַר אֶת הַשָּׁמַיִם בְּשָׁעָה שֶׁהַשָּׁמַיִם נֶעֱצָרִין מִלְּהוֹרִיד טַל וּמָטָר דּוֹמֶה לְאִשָּׁה שֶׁמְּחַבֶּלֶת וְאֵינָהּ יוֹלֶדֶת וְהַיְינוּ דְּאָמַר רֵישׁ לָקִישׁ מִשּׁוּם בַּר קַפָּרָא נֶאֶמְרָה עֲצִירָה בִּגְשָׁמִים וְנֶאֶמְרָה עֲצִירָה בְּאִשָּׁה




רש"י




	שלמודו קשה עליו כברזל. שקשה לו מרוב קושיות בשביל משנתו שאינה סדורה לו ואינו זוכר מה כתיב בה ולפיכך אינו יודע לפרק אי נמי שגורסה בטעות פוטר על החיוב ומחייב על הפטור ומקשי עלה מדוכתא אחריתי והכי משמע קרא והוא לא שאינו יודע שמועתו מפני שפנים קלקל שקלקל במשנה שהיא קודם לגמרא: ירבה בישיבה. שיסדירו בני הישיבה משנתם שנאמר וחיילים בין תלמידים שהן חיילות חיילות: ויתרון הכשיר. כשסידר משנתו מתחילה: כנגד מ' יום שניתנה התורה. שתתקיים בידו והדר עייל קמיה דר' יוחנן למיגמר גמרא: כנגד תנ''ך. שהן כ''ד ספרים: שפנים קלקל. שהראה לו פנים רעות: ירבה עליו רעים. לפייס הימנו שיסבור לו פנים: משתכין עליו כנחושת. מאדימין פנים כעין רודיליי''א כדאמרי' בבבא מציעא (דף כו.) דשתיך טפי שהעלה חלודה שנעצרין (מלהוליד) טל ומטר: לוחשי לחישות. בשביל שאין מתפללים תפלה בלחש: יגיד עליו רעו. יתפלל עליו חבירו וגבי גשמים כתיב באיוב: ואין יתרון לבעל הלשון. כלומר מה הנאה יש לבעל הלשון שיודע ללחוש ואינו לוחש: מקנה אף על עולה. מקנה אף מי שמגיס דעתו ועולה: ואין נוחין זה לזה כו'. והכי משמע בשביל שצריך להגיד זה לזה ולהיות נוחין בהלכה ואינן עושין מקנה מתקנאים מתגרים באף ומעלים אותו ומביאים אותו עליהן. ויש גורסין ונוחין זה לזה בהלכה מתקנאים באף וכו' משיגיד עליו רעו שנוחין זה לזה מתקנאים באף ומעלים אותו מעליהם: ארי דורס ואוכל. מיד ואינו מתירא: טורף ואוכל. שמוליך לחוריו ואוכל שם שמפחד מן הבריות ולכולן יש להם הנאה: ולך מה הנאה יש לך. שאתה נושך בני אדם והורגן והוא אומר מה יתרון לבעל הלשון שמספר לשון הרע אע''פ שאין לו הנאה ולפיכך מביאו הקב''ה בדין אצל נחש כדי שיתבייש מפני שהשיא אדם הראשון ומתביישין עמו מספרי לשון הרע: ולבם לא נכון עמו. עם הקב''ה: ואעפ''כ. כתוב בסמוך והוא רחום יכפר עון ושומע תפלתם והיכי אמרת שאין תפלתם נשמעת אא''כ משים נפשו בכפו כלומר שנפשו מכוונת בכפו: בצבור. תפלתם נשמעת ואע''פ שאין לב כולם שלם כדכתיב ויפתוהו בפיהם בדברים ל' רבים: ביחיד. אינו אלא א''כ לבו מכוון: בזמן שאמת מארץ תצמח. שיש אמונה במשא ומתן אז צדק משמים נשקף דהיינו גשמים שהן צדקה: מחולדה ובור. שהמיתו שני בני אדם מצוי הוא באגדה מעשה בבחור אחד שנתן אמונתו לריבה אחת שישאנה אמרה מי מעיד והיה שם בור אחד וחולדה אמר הבחור בור וחולדה עדים בדבר לימים עבר על אמונתו ונשא אחרת והוליד שני בנים אחד נפל לבור ומת וא' נשכתו חולדה ומת אמרה לו אשתו מה מעשה הוא זה שבנינו מתים במיתה משונה ואמר לה כך וכך היה המעשה: המאמין בהקדוש ברוך הוא. שמשימו עד בינו לבין חבירו על אחת כמה וכמה: המצדיק עצמו. שמכשיר ומקשט מעשיו: מצדיקין עליו. מדקדקין עמו אפילו כחוט השערה יותר משאילו מקלקל מעשיו כדי למרק עונותיו: שנאמר אמת מארץ תצמח. אז צדק משמים נשקף צדקה אין כתיב כאן אלא צדק דמשמע דין: וכיראתך עברתך. על מי שהוא ירא אותך אתה מחזיק עברתך כדי למרק עונותיו ופשט המקרא מי יודע עוז אפך מי יודע עוז וכח למצוא אותו לנוס מפניך ביום אפך וכיראתך עברתך כשם שאתה יראוי ומפוחד כך יש להתיירא ולהתפחד מעברתך: פגעת את שש ועושה צדק. במי ששמח ועושה צדק שהן העושים כך בדרכיך יזכירוך אתה פוגע בו אם חוטא כלום כמו ויפגע בו וימת קרא הכי הוא פגעת את שש ועושה צדק והן העושין כך בדרכיך יזכירוך באותם דרכים שאתה מייסרן ביסורין יזכירוך לטובה ואומרים הן אתה קצפת בשביל שחטאנו בהם עולם ונושע בשבילם נושע לעולם הבא: שחובלת. כמו חבלי יולדה אף השמים עושין כן וקשה לעולם ועל חטא הוא:




תוספות




	אם ראית דור שהשמים משתכין עליו כנחושת מלהוריד גשם עליו וכו'. מכאן מוכיח ר''ת דהא דאמרי' בבבא בתרא (דף יט. ושם) אין טומנין בסלעים מ''ט משום דמשתכי ליה לקדירה ר''ל משתכי מקלקלים המאכל שבקדירה ובלע''ז אורמשי''ר והא דאמר לקדירה לאו דוקא לקדירה אלא למאכל שבקדירה דהכי נמי קאמר (שבת דף יח:) האי קדרה חייתא שרי ואין לפרש כפרש''י שפי' התם משתכי משברים הקדירה דא''כ מאי קאמר הכא שהשמים משתכין ר''ל שהשמים משתברין אלא ודאי משתכים ר''ל מעלין חלודה כמו דבר שבטל ממלאכתו ימים רבים ומחליד ובלע''ז ראוליי''ר: ואי לוחש ועלתה בידו ומגיס דעתו מביא אף לעולם שנאמר יגיד עליו ריעו וגו'. כלומר אם יגיד עליו ריעו שעל ידו באו הגשמים והוא מגיס דעתו מקנה אף עולה כלומר הוא קונה אף ועולה כלומר אם עולה שמגיס דעתו עליו הוא מקנה האף: בחולדה ובור כך בהקב''ה על אחת כמה וכמה. פי' מאמין בחולדה ובור מעשה היה בנערה אחת היתה רוצה לילך לבית אביה והיה בור בדרך ונפלה ובא בחור אחד ואמר אם אני אעליך תנשאי לי אמרה לו הן ונשבעו ביניהן שהוא לא ישא אשה אחרת והיא לא תנשא לאיש אחר ואמרו מי מעיד בינינו והיתה חולדה אחת הולכת לפני הבור ואמרו אלו שנים בור וחולדה יהיו עדים בינינו והלכו לדרכם והיא עמדה בשבועתה והוא נשה אשה אחרת וילדה בן באת חולדה ונשכתו ומת וילדה לו בן שני ונפל לבור ומת אמרה לו אשתו מה זה המעשה שהגיע לנו שלא כשאר בני אדם נזכר השבועה וסיפר לאשתו כל המעשה אמרה לו א''כ חזור וקחנה וכתב לה גט והלך ונשא את הבתולה והיינו דאמרי המאמין בבור וחולדה שהעמידו עדותן:




רבינו חננאל

והוא לא פנים קלקל תלמיד שתלמודו קשה עליו מפני שאין רבו מסביר לו פנים בהלכה:



אם ראית הגשמים נעצרים ומתכסין שאין בדור לוחש לחישות כראוי כו'.



ואין הגשמים יורדין אלא בשביל בעלי אמונה שנאמר אמת מארץ תצמח א"ר יוחנן כל המצדיק עצמו מלמטה ומחזיק דרך החסידות אפילו מעט אם יטה מדקדקין עליו מלמעלה ולוקחין הדין ממנו שנאמר אמת מארץ תצמח וצדק משמים נשקף ועוד מהכא וכיראתך עברתך. לפי דקדוקן ביראתך כן מדקדקין עליהם בעברתך ועוד מהכא בדרכיך יזכירוך. כפי דרכך מזכירין אותך מלמעלה.



אריב"ל כל ששמח ביסורין הבאין עליו מביא ישועה לעולם שנאמר הן אתה קצפת ונחטא בהם עולם ונושע. הן קצפת והכית אותנו בשביל חטאתינו שחטאנו שמחנו בהן כלומר הודינו כי הכאה זו בשביל עונותינו היא עולם ונושע ראויה זו להיות ישועה לעולם.





רבינו גרשום

וכ"ש היכא דהוכשרו מעשיהם מעיקרא דהיינו יתרון הכשר והוא לא פנים קלקל שלא הראה פנים במשנה קלקל בתלמוד:



והוא לא פנים. שאין רבו מסביר לו פנים ירבה עליו רעים. לרצות את רבו שיסביר לו פנים:



משתכין. מחליד:



לוחשי לחישות. שיודעין להתפלל ואין מתפללין:



מקנה שמגיס דעתו אף על עולה מעלה כעס על העולם:



ומעלי אותו שמסלקין אותו מן העולם:



מה הנאה יש לך. שאתה נושך ואינך אוכל. כאן ביחיד. נשא לבבנו:



כאן בצבור. ויפתוהו בפיהם:



מצדיקים עליו מלמעלה כדכתיב וסביביו נשערה מאד:





המאירי

כל שרואה בטבעו שתלמודו קשה עליו ירבה ויתמיד בהתבודדות ובזה נוצח הכל כבר אמרו יגעתי ולא מצאתי אל תאמן:



צבור שאין בהם מי שבקי בתפלה וסודותיה כל כך ראוי להם לילך אצל חסיד להרבות בתפלה וכל שכן בזמן הצרות ודבר זה אינו אלא להיות אותו חסיד מסדיר לפניהם תפלותיהם ומודיעם דרכי התשובה והתפלה והיא הכונה בכל צבור וצבור למנות עליהם שליח צבור להיות שאר הקהל מתעוררים על ידו עד שמתוך הדרכתו יגיעו להיות כלם קדושים ובתוכם י"י או שזכותו תגין על בני דורו אם הוא ראוי לכך והזהר שלא לחייב במנויו סבה אחרת ואף אם דומה למלאך י"י צבאות:





מהרש"א - חידושי הלכות

גמ' ואמר ר' אמי מ"ד אם ישוך הנחש בלא לחש וגו' אם ראית דור שהשמים משתכין [עליו] כנחושת כו' לחישות שאין בדור ומאי תקנתיה ילך אצל מי שיודע ללחוש ומי כו' מביא אף לעולם שנאמר יגיד עליו רעו כו' מקנה כו' אל כפים איני והא אוקים שמואל אמורא עליה כו' כצ"ל:


בפרש"י בד"ה שלמודו קשה כו' והוא לא שאינו יודע כו' ובד"ה משתכין שהעלה חלודה כו' ובד"ה וכיראתך עברתך על מי שהוא ירא אותך אתה מחזיק עברתך כדי כו' בד"ה פגעת את שש ועושה צדק במי ששמח ועושה צדק שהן כו' כצ"ל:


תוס' בד"ה אם כו' והא דאמר לקדירה לאו כו' משתכי משברים הקדירה כו' אלא ודאי משתכים ר"ל כו' כצ"ל:





מהרש"א - חידושי אגדות

מ'  זמנין כנגד מ' כו'. בהא איכא טעמא דמשה נמי סדרן באותן מ' יום ולכל הפחות פעם אחת בכל יום אבל כנגד כ"ד תורה נביאים וכתובים אין כאן טעם מבורר: 


מאי  דכתיב אם ישוך וגו'. ראית דור שהשמים משתכין כנחושת כו' זו היא קללתו של משה והיו שמיך אשר על ראשך נחושת וגו' ובנוסחות גמרות שלפנינו לא מייתי הכא קרא ויגיד עליו רעו אבל מפרש"י נראה דגרסינן ליה וכן הוא בע"י דבתר בשביל לוחשי לחישות שאין בדור גרסינן מאי תקנתיה ילך למי שיודע ללחוש וילחוש כדכתיב יגיד עליו רעו ואין יתרון לבעל כו' אבל לפי סדר הכתובים אינו דהאי קרא ויצו עליו במפגיע הוא מוקדם לפסוק יגיד עליו רעו וע"כ נראה דבתר דמייתי קרא ויצו עליו במפגיע גרסינן יגיד עליו רעו שכן הוא סדר הכתובים ומייתי לו כדקאמר דילך אצל חסיד להתפלל על המטר כמו חוני המעגל ור' חנינא בן דוסא דודאי על ידי תפלתם יהיה נענה דהיינו שיגיד עליו בתפלה רעו שהוא חסיד ואמר אם לחש ועלתה כו' שנא' מקנה אף על עולה הוא סיפא דקרא דיגיד עליו רעו: 


מאי  דכתיב אם ישוך הנחש בלא לחש כו' גם שנשיכתה שממיתה היא מקללת אדם הראשון מ"מ אינה מוכרחת לישוך אלא שניתן לה כח לישוך ולהמית ובזה יתיישב מה שכתוב בלא לחש דלכאורה לא איצטריך לפי הדרשה דכ"ש אם היא ממיתה ולא יועיל הלחש מה הנאה יש לה אבל הוצרך לכך דלא תימא גם שאין לה הנאה היא מוכרחת לכך מתוך הקללה וע"ז אמר דאינו כן שהרי אינה ממיתה אלא (ע"י) [בלא] לחש אבל (בלא) [ע"י] לחש אינה ממיתה וע"כ דאינה מוכרחת על כך וק"ל: 


אא"כ  משים נפשו כו'. בפרש"י שנפשו מכוונת בכפו דהיינו בלב שלם בכמה מקראות מצינו דרחמנא לבא בעי וכמ"ש ועבדתם את ה' אלהיכם בכל לבבכם וגו' ונראה דמשים נפשו בכפו הוא דבר נוסף דלבו מכוון כ"כ לשמים שיהו פיו ולבו שוים כאלו הם במקום א' בכפו: 


שנאמר  אמת גו' וצדק משמים נשקף כו' ומשמע ליה דבגשמים מיירי דכתיב בתר הכי גם ה' יתן הטוב וארצנו תתו יבולה ורש"י פי' צדק משמים דהיינו גשמים שהן לצדקה עכ"ל ועי"ל צדק היינו מזל צדק שהוא מורה על הגשמים כדאמרינן ספ"ב דשבת דמזל צדק הוא מצונן: 


מהכא  וכיראתך עברתך כו'. מהכא פגעת כו' רש"י פי' כל הני מילי ע"פ מ"ש שהקב"ה מדקדק עם סביביו כחוט השערה ע"ש אבל א"כ ה"ל לאתויי כל הנך קראי והכי נמי התם בפ"ב דיבמות ופרק הפרה ונראה לפרש ע"פ גירסת הילקוט דה"ג כל המצדיק עליו הדין מלמטה מצדיקין כו' וע"פ מ"ש פ"ק דכתובות רבים שתו לימא רבים ישתו לא לימא משתה אחרונים לאלימא משום דאל יפתח אדם פיו לשטן וכמפורש שם שהדבור גם בדרך הדמיון מעורר את מדת הדין על האדם עד שהשטן מקטרג להיות החוטא מודה בדבר שראוי לכך כו' עיין שם והא ודאי שעל העונש העבר ובא על האדם ודאי יהיה האדם מצדיק עליו הדין אבל להבא שראוי לבא עליו עונש אל יהא האדם מצדיק עליו הדין שהוא ראוי לעונש כזה שזהו פותח פיו לשטן אלא יבקש רחמים אולי יתעשת לו הקב"ה ולזה אמר כאן המצדיק עליו הדין להבא הרי מושך ומעורר מדת הדין עליו מלמעלה להצדיק עליו הדין מלמעלה ומייתי שנאמר אמת מארץ תצמח דהיינו שמצדיק עליו הדין מלמטה לפי האמת דזו המדה מנגדת בריאת אדם כמ"ש אמת אמר אל יברא וכמפורש פרק חלק גבי וימהר משה ויקוד וגו' מה ראה משה אמת ראה ע"ש גם מלמעלה מדת הדין מצדיק עליו לעונשו לפי האמת ולא ברחמים דהיינו וצדק משמים נשקף וגו' דאין השקפה אלא לרעה ודאמר מהכא וכיראתך דהיינו שירא האדם מלמטה ומצדיק עליו הדין כן הוא עברתך למשוך עליו הדין שלמעלה דהיינו עברתך ודאמר מהכא פגעת את וגו' ועושה צדק בדרכיך וגו' שמצדיק מלמטה דרכי השם ומדתו עליו לעונשו הן גם אתה קצפת ונחטא במה"ד עליו מלמעלה בך עולם ונושע על ידי שיתמרקו כל עונותיו בעולם הזה הוא נושע לעולם הבא בשכרו משלם ועלה מייתי בכה"ג הא דריב"ל כל השמח ביסורין דזה שמצדיק עליו הדין לקבל יסורין עליו מביא ישועה לעולם שנאמר בהם עולם ונושע: 


שהשמים  נעצרין מלהוריד טל ומטר כו'. הטל ודאי אינו נעצר אלא דלברכה קאמר הוא נעצר ובקרא דמייתי נמי לא הוזכר רק מטר ובילקוט מפורש בהאי לישנא בשעה שהשמים מתקשרים בעבים ואין גשמים יורדים דומה לאשה שמחבלת ואינה יולדת כו' ע"ש:





רש"ש

גמרא וא"ר אמי מ"ד אם ישך הנחש כו' אם ראית דור כו'. וכתב הגבו"א ובערכין דריש ר"ל להאי קרא לע"ל כו'. לפלא שהביא מערכין ונעלם מעיניו שגם כאן בסמוך מביא הש"ס להא דר"ל:



שם שנאמר ויצו עליה במפגיע. כצ"ל:



רש"י ד"ה שלמודו קשה (בסופו). שהיא קודם לגמרא. מפרש פנים מלשון לפניו שפירושו קודם:





הגהות יעב"ץ

ואם לחש ולא נענה כו'. נ״ב כדאשכחן בפרקא דחסידי וכענין ריב"ז ורחב"ד פא"ע (ברכות לד:):


שם לעתיד לבא מתקבצות ובאות כל החיות כו׳. נ״ב שכולן י"ל תקנה לע"ל שנאמר (ישעיה סה) ואריה כבקר וגו׳ ואותו רשע א״ל תקנה ונחש עפר לחמו:


תוס׳ סד"ה אם כו' ומחליד. נ"ב א״כ פשיטא שייך זה יותר בקדרה מבמאכל. וכמ"ש רש"י בראיה ברורה:





בן יהוידע

מַאי תַּקַּנְתֵּיהּ? יַרְבֶּה בִּתְפִלָּה יֵלֵךְ אֵצֶל חָסִיד שֶׁבַּדּוֹר וְיַרְבֶּה עָלָיו בִּתְפִלָּה. פירש בני ידידי כבוד הרב יעקב נר"ו הטעם שמחליט התקנה של ירידת הגשמים בתפלה מפני כי גשמים הראשונים שירדו לעולם לא ירדו אלא על ידי תפלה של אדם הראשון כמו שאמרו רבותינו ז"ל (חולין ס:) שהדשאים כשנבראו עמדו על פתח הקרקע, ולא יצאו עד שבא אדם הראשון והתפלל וירדו גשמים ויצאו, וכמו שנאמר (בראשית ב, ה) וְכֹל שִׂיחַ הַשָּׂדֶה טֶרֶם יִהְיֶה בָאָרֶץ וְכָל עֵשֶׂב הַשָּׂדֶה טֶרֶם יִצְמָח כִּי לֹא הִמְטִיר וכו' עד כאן דבריו נר"ו.



אִם רָאִיתָ תַּלְמִיד, שֶׁתַּלְמוּדוֹ קָשֶׁה עָלָיו כְּבַרְזֶל, בִּשְׁבִיל מִשְׁנָתוֹ שֶׁאֵינָהּ סְדוּרָה עָלָיו. נראה לי נקיט בַּרְזֶל אותיות 'לֵב זָר' כלומר לבו בתורה כמו לב איש זר דאין דברי תורה מתקבלים ומתיישבים עליו.



כִּי הָא דְּרֵישׁ לָקִישׁ הֲוָה מְסַדֵּר מַתְנִיתִין אַרְבְּעִין זִימְנִין, כְּנֶגֶד אַרְבָּעִים יוֹם שֶׁנִּתְּנָה תּוֹרָה, וְעַיִּל לְקַמֵּיהּ דְּרַבִּי יוֹחָנָן. נראה לי כדי שיגין עליו זכות לימוד משה רבינו ע"ה שלמד בהר תורה מהקב"ה בארבעים יום.
אי נמי כדי שתתייסד התורה בארבעה יסודות שבו, וכל דבר כלול מעשר שבקדושה.



רַב אַדָּא בַּר אַהֲבָה מְסַדֵּר מַתְנִיתִין עֶשְׂרִין וְאַרְבַּע זִימְנִין, כְּנֶגֶד תּוֹרָה נְבִיאִים וּכְתוּבִים, וְעַיִּל לְקַמֵּיהּ דְּרָבָא. עיין מהרש"א שכתב אין כאן טעם מבורר עיין שם. ונראה לי בס"ד תורה שבעל פה ששה סדרים ונדרשת בארבע חלקים פרד"ס [פשט, רמז, דרש, סוד] ולפי זה ארבע פעמים ששה הם כ"ד הרי מכוון בה החשבון כנגד כ"ד ספרים שהם תורה שבכתב.
אי נמי תורה שבעל פה היא בסוד שם אדנ־י שיש בו כ"ד צירופים, ותורה שבכתב כ"ד ספרים הרי 'כדכד' וזהו שנאמר (ישעיהו נד, יב) 'וְשַׂמְתִּי כַּדְכֹד שִׁמְשֹׁתַיִךְ'.
או יובן השכחה בא מכח זוהמת הנחש וידוע (זוהר חלק ח' דף קכד.) דזוהמת הנחש שורשה מן כ"ד זיני דמסאבותא, כמנין וְאֵיבָה [24], דכתיב (בראשית ג, טו) וְאֵיבָה אָשִׁית בֵּינְךָ וּבֵין הָאִשָּׁה וכו' ולכן ניתנה תורה שבכתב בכ"ד ספרים להעביר ולדחות מעל ישראל כ"ד זיני דמסאבותא כנודע, ולכן הוה תני כ"ד זמנין כנגד כ"ד ספרים כדי שימשך לו כח מן כ"ד ספרים לדחות מעליו כ"ד זיני דמסאבותא דהשכחה באה מצידם שעל ידי כך לא ישכח ולא יתקשה בלימודו ולכן כתיב (יחזקאל ג, כא) 'צַדִּיק וְהוּא לֹא חָטָא חָיוֹ יִחְיֶה', חָיוֹ מספר כ"ד, רמז לקדושת כ"ד ספרים יחיה בהם.



אִם רָאִיתָ דּוֹר, שֶׁהַשָּׁמַיִם מִשְׁתָּכִין עָלָיו כִּנְחֹשֶׁת מִלְּהוֹרִיד טַל וּמָטָר, בִּשְׁבִיל לוֹחֲשֵׁי לְחִישׁוֹת שֶׁאֵין בְּאוֹתוֹ הַדּוֹר. נראה לי בס"ד נקיט לְחִישׁוֹת לשון רבים, דכל תפלה צריכה להיות בשתים דהפשט והנגלה שלה על צרכי עולם הזה והנסתר שלה הוא בעולמות העליונים, נמצא התפלה היא לחש שכולל שתי לחישות.



וְאִם לָחַשׁ וְעָלְתָה בְּיָדוֹ וְהֵגִּיס דַּעְתּוֹ עָלָיו, מֵבִיא אַף לָעוֹלָם. נראה לי בס"ד על פי מה שכתב הרב נחל קדומים בפרשת נצבים, קודם שברא הקב"ה העולם היה אות א' במילואו 'אף' וראה הקב"ה דאין העולם מתקיים באף הטיל למ"ד ונעשה 'אלף'. ובזה פירשו (תהלים צג, א) 'אַף תִּכּוֹן תֵּבֵל בַּל תִּמּוֹט' עיין שם. והנה נודע כי אות ל' הוא גבוהה יותר מכל האותיות ולכן מי שהוא מגיס דעתו עליו בחשבו שהוא גבוה מכל אדם לכן מסלק את הלמ"ד שהוא גבוה מהכל מן מלוי 'אלף' וישאר 'אף' וזהו שאמר מֵבִיא אַף לָעוֹלָם, ולכן הביא זה על פסוק (איוב לו, לג) 'מִקְנֶה אַף עַל עוֹלֶה' כי עוֹלֶה [111] גימטריא אל"ף.
ובזה יובן נמי דברי רבא, 'שְׁנֵי תַּלְמִידֵי חֲכָמִים שֶׁאֵין נוֹחִין זֶה לָזֶה בַּהֲלָכָה, מִתְקַנְּאִין בָּאַף וּמַעֲלִין אוֹתוֹ' דכיון שפוגמים בלימוד שלהם שרמוז באות למ"ד לכך יסתלק למ"ד מן מלוי 'אלף' וישאר 'אף'.



אָמַר וּמַה יִתְרוֹן לְבַעַל הַלָּשׁוֹן (קהלת י, יא). קשה הוה ליה למימר וּמַה 'הֲנָאָה' לְבַעַל הַלָּשׁוֹן, דהם אמרו לו 'מָה הֲנָאָה יֵשׁ לְךָ?' ועוד למה המספר לשון הרע נקרא 'בַּעַל הַלָּשׁוֹן', וכי הוא לבדו יש לו לשון? והלא גם המספר טוב יש לו לשון ומספר בלשון!
ונראה לי בס"ד דהלשון נקרא כלי ה', כי פעולת הלשון שהוא הדיבור לא יוכל שום אדם לברא אותו אפילו על ידי ספר יצירה, ולכן הדיבור נקרא כח ה' כי הוא מיוחד להשי"ת לבדו שלא נתן הקב"ה כח לשום נברא לברא כח זה ועליו נאמר (דברים ח, יח) וְזָכַרְתָּ אֶת הֳ' אֱלֹקֶיךָ כִּי הוּא הַנֹּתֵן לְךָ 'כֹּחַ' זה הדיבור לַעֲשׂוֹת בו חָיִל, נמצא שם שמים נקרא על הלשון.
לכן לָּשׁוֹן גימטריא שְׁכִינָה עם הכולל [386] ואם האדם יטמא לשונו בלשון הרע יוסר שם שמים מעליו ולא יהיה נקרא כלי ה' אלא יתיחס לאדם, וכיון שנטמא הלשון בלשון הרע יסתלק ממנו מספר כֹּחַ [28] כנגד כ"ח אותיות דשם הוי"ה במלואו ומלוי מלואו וישאר בלשון מספר נָּחָשׁ [358], דאז נעשה האדם שהוא בעל הלשון הזה כמו נחש ממש!
לזה אמר הנחש 'וּמַה יִתְרוֹן לְבַעַל הַלָּשׁוֹן' כלומר זה המספר לשון הרע שהלשון יתייחס אליו אחר שנטמא מה יתרון יש בו על מספר שמי? כי בטומאת לשונו יוסר מן מספר הַלָּשׁוֹן שלו מספר כֹּחַ שהוא רמז לשם שמים, ואז ישאר בלשון מספר נָּחָשׁ, ואם כן למה תשאלו ממני 'מָה הֲנָאָה יֵשׁ לְךָ?' הלא יש אתכם עוד נחש אחר, תשאלוהו מָה הֲנָאָה יֵשׁ לְךָ?!



אֵין תְּפִלָּתוֹ שֶׁל אָדָם נִשְׁמַעַת, אֶלָּא אִם כֵּן מֵשִׂים נַפְשׁוֹ בְּכַפּוֹ. נראה לי בס"ד הנפש הוא סוד המלכות שהיא סוד דבור ומי שמקיים דבורו להביאו לידי מעשה מתקן בזה את נפשו, ולכן מדה כנגד מדה תְּפִלָּתוֹ נִשְׁמַעַת שמייקר הקב"ה את דבורו כשם שהוא מייקר דבורו להביא לידי מעשה שכל מעשה תתייחס לכפים.
או יובן אחיזה בכף היא אחיזה מעליא מה שאין כן באצבעות בלבד היא אחיזה רפויה והמשים נפשו בכפו רוצה לומר אוחז תיקון נפשו אחיזה מעליא כדמיון האחיזה בכפים אז התפילה שהיא סוד נפש נשמעת.
ועוד נראה לי בס"ד הממון נקרא נפש בעליו כמו שאמרו רבותינו ז"ל (בבא קמא קיט.) על פסוק (משלי א, יט) 'נֶפֶשׁ בְּעָלָיו יִקָּח' זה ממון של נגזל, וזהו מֵשִׂים נַפְשׁוֹ רוצה לומר ממונו בכפו לחלקו לעניים כי הצדקה תתייחס לכפיים.



בּוֹא וּרְאֵה, כַּמָּה גְּדוֹלִים בַּעֲלֵי אֲמָנָה, מִנַּיִן? מֵחֻלְדָּה וּבוֹר, וּמָה הַמַּאֲמִין בְּחֻלְדָּה וּבוֹר כָּךְ, הַמַּאֲמִין בְּהַקָּדוֹשׁ בָּרוּךְ הוּא עַל אַחַת כַּמָּה וְכַמָּה!. פירוש מאמין שאפילו חולדה ובור שאין בהם דעת יש ממש בעדות שיעיד אותם עליו לנקום ממנו נקם על ידם כמשפט העדים שיש בהם דעת דכתיב בהו (דברים יז, ז) 'יַד הָעֵדִים תִּהְיֶה בּוֹ בָרִאשֹׁנָה לַהֲמִיתוֹ', המאמין בהקדוש ברוך הוא על אחת כמה וכמה!
והנה כעין מעשה זו של חולדה ובור, שמעתי שמספרים אשר עשה השי"ת לנקום נקמת איש ישראל אשר נהרג על ידי נכרי אחד והוא כי איש יהודי עשיר היה הולך בשיירא במדבר מעירו לעיר אחרת והיה נושא באמתחתו על בהמתו צרורות הרבה של דינרי זהב בשביל עסקו ונזדמן שם בשיירא ההיא נכרי אחד מאנשי חיל שהרגיש שיש אצל היהודי צרורות דינרי זהב.
מה עשה? נתחבר עמו בדרך בחיבה וריעות והיה משמשו כמו משרת והיו רוכבים כל יום בהמתם ביחד זה אצל זה והיה הנכרי משמח את היהודי בדברי טיול וספורי מעשיות בכל הדרך ויום אחד היה מספר לו סיפורים נאים המושכים את הלב והיה מנהיג הבהמה בנחת כדי שילכו יחדיו ועל ידי כך נתרחקו מאנשי השיירא שהיו הם אחרונים, והיהודי להיותו נותן לבו לדבריו לא הרגיש בהרחקתם מן השיירא ובאו למקום עומק עד שאין איש רואה אותם מרחוק כלל ואם יצעק אין קולו נשמע ואז ירד הנכרי מן הבהמה וחרבו שלופה בידו והפיל את היהודי לארץ וכפת אותו לשחוט אותו כדי ליקח צרורות הזהובים אשר באמתחתו והיהודי ראה כי כלתה אליו הרעה ויבט כה וכה וירא כי אין איש ורק ראה עוף אחד יושב על סלע אחד סמוך אליו ויאמר לנכרי עוף זה ששמו כך הוא יעיד על דמי לנקום נקם! ויצחק הנכרי ושחטו תכף והניח גוייתו בגומא אחת וכסהו בעפר ולקח צרורות הזהובים וחזר לאחוריו ולא הלך לשיירא.
ואחר איזה ימים שב לעיר שמח והקרובים של היהודי חשבו שהגיע היהודי לעיר שהלך שם וכשראו שבאה משם שיירא אחר שיירא ולא בא להם מכתב ממנו הלכו לחפש ולא מצאו ונתייאשו ממנו ויתאבלו עליו. והנכרי ההוא דר בעיר היהודי שהיא היתה עיר המלוכה ואין מי שמכיר ומרגיש בדבר זה כלל אך זה הצליח על ידי העושר ההוא שלקח מן היהודי אחר שרצח אותו ובמעט שנים עלה לגדולה עד שנעשה משנה למלך והצליח יותר עד שהגיע למעלה גדולה שכל יום סועד עם המלך ביחד.
ויהי היום המלצר של המלך קנה עוף אחד חשוב שהוא מזה המין של העוף אשר העידו היהודי על דמו כי זה המין אינו מצוי כל כך ובשרו שמן וטוב ועלה בלבו לעשותו מטעמים למלך מפני שאינו מצוי וכן עשה בישלו ועשהו מטעמים לפאר וכשהגיע זמן הסעודה של המלך הגיש המלצר בידו את העוף הזה בקערה אחת ויאמר למלך זה הוא עוף פלוני שנקרא כך ונזדמן לידי היום ועשיתיו מטעמים, אכול ממנו ויערב לך.
וזה המשנה היה יושב על השלחן עם המלך וכששמע מפי המלצר שמו של זה העוף צחק כי זכר דברי היהודי שאמר לו קודם שרצחו זה עוף פלוני יעיד על דמי לנקום נקם ואמר בלבו אנכי הצלחתי אחר הרצח עד שהייתי משנה והנני אוכל עם המלך מן העוף הזה אשר הכינו היהודי לעדות וכאשר עבר דבר זה בלבו אותה שעה צחק על דברי היהודי ואף על פי שהמלך יושב צחק כי לא היה יכול להתאפק אך המלך כשראהו שצחק בלי אומר ובלי דברים תמה על הצחוק הזה שראה בו וישאלהו למה צחקת? הגד לי! ויאמר לא אוכל להגיד והמלך חרה אפו ויאמר אם לא תגיד האמת מה ענין הצחוק זה אהרוג אותך עתה וזה כשראה דבר המלך נחוץ ואי אפשר שלא יגיד ואין לו זמן לצייר דברים בשקר, אמר בלבו אגיד הדבר כמו שהוא ומה בכך? כי ודאי המלך לא יקפיד על שהרגתי יהודי אחד, והוא יודע שלפעמים אני צולב עשרה נפשות ביום אחד ומה נחשב בעיני המלך דם יהודי אחד שהרגתי קודם כמה שנים! ויגד למלך הדבר כמו שהוא ויאמר צחקתי עתה בזכרי דברי היהודי שאמר זה העוף יעיד על דמי והנה בעתה אני אוכל את העוף הזה על שלחן המלך!
ויאמר המלך בלבו דבר זה נעשה לפני בהשגחה מן השמים, שנתגלגל הדבר שאדע אני בהריגת היהודי על ידי מין העוף הזה בעצמו ולא על חנם נתגלגלה ידיעה זו לפני הלא כדי שאנקום נקמת דם היהודי ואעשה משפט! כל זה חשב המלך בלבבו, ויאמר להמשנה בנחת והראה על פניו מעט שחוק, מי זה היהודי הנרצח? ויאמר יהודי שולחני שמו כך וכך והוא ידוע בעיר זו.
ויקם המלך מעל השלחן ועדיין לא אכל וישלח את עבדיו לבית המשנה להוציא את אשתו ובניו ושפחותיו לחוץ וישמרו את הבית ויגזור אומר שילכו לביתו של אותו יהודי השולחני הנרצח ויקחו את אשתו ובניו ויביאום לבית המשנה להיות להם הבית וכל אשר בתוכו לנחלת עולם ויתלו את זה המשנה על פתח ביתו!
ראה כמה גדלו מעשה השי"ת! כי היהודי אמר עוף פלוני הזה יעיד על דמי וככה עשה השי"ת אשר סבב כמה סיבות עד שסוף דבר זה המין של עוף זה בו נודע דמו של היהודי ונהרג הרוצח ותחת ממון שלקח מן היהודי שילם מאה פעמים כי נעשה זה עשיר גדול וביתו וממונו ניתן ליורשי היהודי הנרצח 'אֵ־ל נְקָמוֹת הֳ' אֵ־ל נְקָמוֹת הוֹפִיַע' (תהלים צד, א)!



כָּל הַמַּצְדִּיק אֶת עַצְמוֹ מִלְּמַטָּה, מַצְדִּיקִין עָלָיו אֶת הַדִּין מִלְּמַעְלָה. נראה לי בס"ד הכונה שהוא מודה בחטאיו ובחסרונות שיש לו בדברים הנוגעים לתורה ומצות שאומר חייב בכך והוא חסר כך וכך והודאה זו תהיה לו מכח ענייני עולם הזה הגשמיים שהם למטה כי אמר הלא אנכי בעבור עסקי עולם הזה לא עכבני קור וחום ואיך בטלתי תורה ותפלה בשביל קור או חום?! וכן כיוצא בזה שנמצא מכח דברים של מטה שהם עסקי עולם הזה הצדיק עליו את הדין בדברים של מעלה שהודה בחטאיו וחסרונותיו בתורה ומצות.
ולכן אדם כזה זוכה שמצדיק עליו את הדין מלמעלה כלומר הקב"ה פוטרו מן העונש ומצדיק עליו דינו שאינו מענישו כפי ערך החטאים שלו יען כי אומר המליץ הלא השמים לא זכו בעיניו ובמלאכיו ישים תהלה ואותם המלאכים שירדו לארץ השחיתו דרכם ומה יעשה ילוד אשה הקרוץ מחומר?! ולכן אין להענישו כפי חסרונות הנמצאים בו.
נמצא זה הצדקת דינו באה מכח דירה של מעלה ולזה אמר (תהלים פה, יב) 'אֱמֶת מֵאֶרֶץ תִּצְמָח' רוצה לומר האדם מאמת הדין עליו מכח דעניני הארץ שהוא זריז ונשמר בה וענייני שמים אין משגיח בהם ואז מדה כנגד מדה צדק לשון צדקה וזכות בא מכח הדירה של השמים ונשקף על האדם כי יאמר המליץ שמים לא זכו בעיניו וכו' וכאשר אמרנו.
ורבי חייא בר אבין בשם רב הונא אמר (תהלים צ, יא) 'וּכְיִרְאָתְךָ עֶבְרָתֶךָ' רוצה לומר כמו הנהגת האדם ביראתך שמצדיק עליו הדין מלמטה כן תתנהג בעברתך לעשות לאדם הזה זכות בעברתך מכח דירה של מעלה.
וריש לקיש אמר (ישעיהו סד, ד) בִּדְרָכֶיךָ יִזְכְּרוּךָ הם ענייני שמים ומה הם אומרים? הֵן אַתָּה קָצַפְתָּ, הן לשון הודאה כמו (בראשית ל, לד) 'הֵן לוּ יְהִי כִדְבָרֶךָ' ותרגם יונתן 'יאות' כלומר יאות קצפת ובדין קצפת, יען כי וַנֶּחֱטָא בָּהֶם, לשון חסרון כמו (מלכים א' א, כא) 'אֲנִי וּבְנִי שְׁלֹמֹה חַטָּאִים', שיש לנו כמה חסרונות בענייני שמים וחסרונות אלו אנחנו מרגישים בהם מכח עוֹלָם הזה שנקרא עולם בסתם שאין הנהגתינו בענייני שמים כמו הנהגתינו בענייני עולם הזה, והנה האומר כן והמודה בכך הנה זה נִוָּשֵׁעַ בדינו בודאי כי אתה תצדקהו מלמעלה.



כָּל הַשָּׂמֵחַ בְּיִסּוּרִין שֶׁבָּאִים עָלָיו, מֵבִיא יְשׁוּעָה לָעוֹלָם, שֶׁנֶּאֱמַר: "בָּהֶם עוֹלָם וְנִוָּשֵׁעַ" (ישעיהו סד, ד). נראה לי בס"ד כפי הטבע אי אפשר לשמוח ביסורין אך אפשר שישמח ביסורין מפני שחושב בדעתו שצער זה הוא צער שעה והקב"ה נתן לו צער שעה שהצילו מצער עולם של שנים רבות, והמאמין בכך ודאי ישמח! ולפי זה נמצא השמחה הוא מפני שחושב זה הוי של היסורין הוא וי של שעה ולכך הוא יש לו מצות צפית לישועה, שכל שעה ושעה מצפה שיסיר הקב"ה יסורין אלו מעליו מאחר שחושב שזה הוא וי של שעה. ולכן בשכר זה מביא ישועה לעולם כי צירוף וַי עם שָׁעָה יהיה צירוף יְשׁוּעָה.
או יובן השמח ביסורין אומר עליהם 'הן' שתרגומו 'יאות' כמו שנאמר (בראשית ל, לד) 'הֵן לוּ יְהִי כִדְבָרֶךָ' ותרגם יונתן 'יאות' וצרף מספר הֵן [55] עם מספר יִסּוּרִין [336] עולה יְשׁוּעָה [391], לכך בשכר זה מביא ישועה לעולם.





בניהו

אִם רָאִיתָ תַּלְמִיד שֶׁתַּלְמוּדוֹ קָשֶׁה עָלָיו כְּבַרְזֶל, בִּשְׁבִיל רַבּוֹ שֶׁאֵינוֹ מַסְבִּיר לוֹ פָּנִים. נראה לי בס"ד פנים לשון הטיה כמו וַיִּפֶן וַיֵּצֵא (שמות י, ו), והיינו דאם רוצה הרב לחדד התלמיד מטהו מדרך האמת בלימודו לדרך עקש ופתלתול כדי לחדד שכלו לראות אם ירגיש ויוציא עצמו מדרך זה ויבא לדרך האמת כי הטעות בדברי תורה נקראת הטייה מדרך הישר כמו שאמר סבא קדישא לר"ח בפרשת משפטים, וכן דרכן של חכמי התלמוד להתנהג עם התלמידים וכמו שאמרו בגמרא (ברכות לג:) 'ורבה לחדודי לאביי הוא דבעי' שהיפך לו דברי המשנה כדי לחדדו וכן שכח לפניו אותו שירד לפני התיבה ואמר וכו' כדי לידע אם ירגיש בכך.
וזהו שאמר כאן שאינו מסביר לו פנים לשון נטייה רוצה לומר אינו עושה לו סברות להטותו בהם מדרך האמת כדי לנסותו אם ירגיש בכך כדי שבזה יתחדד שכלו והיינו משום שאינו רוצה לאבד זמן עם התלמיד לנסותו בחידות לחדדו לכן ירבה עליו ריעים לרצותו בכך.


אִם רָאִיתָ דּוֹר, שֶׁהַשָּׁמַיִם מִשְׁתָּכִין עָלָיו כִּנְחֹשֶׁת מִלְּהוֹרִיד טַל וּמָטָר, בִּשְׁבִיל לוֹחֲשֵׁי לְחִישׁוֹת שֶׁאֵין בְּאוֹתוֹ הַדּוֹר. נראה לי בס"ד הכונה אם האדם יבקש על טובת הדור בפירוש ירבו קטרוגים של המקטרגים לקטרג על אותה תפלה בשביל עונות הדור אך חכם שיודע בסוד יתפלל על המשכת השפעת בעולמות העליונים ופרצופים העליונים ובסוף יבקש שמשם ימשך השפע לתחתונים וכאשר תמצא בתפילת יהא רעווא שכולה מיוסדת על פרצופים של הספירות העליונות ובסוף מבקש לתחתונים, וכן תמצא בסוף שער רוח הקודש תפלה נפלאה מרבינו האר"י ז"ל על ספירות ופרצופים העליונים והיא ארוכה ובסוף מזכיר המשכת השפע גם לנו, וכן תמצא לרבינו הרש"ש בקשה נפלאה לאומרה אחר תיקון חצות שכולה מיוסדת על העליונים, ולבסוף מזכיר גם לתחתונים, ויש חכם ומבין מדעתו בסודות השם יתברך שיודע מין טובה הצריכה לתחתונים באיזה מקום ובאיזה ספירה ובאיזה פרצוף היא שרשה ויתפלל על השפעה ותוספת אור במקום ההוא העליון ואז ממילא ימשך מן השפע ההוא לתחתונים ולא ירגישו המקטריגים לקטרג מאחר דעיקר בקשתו היא על העליונים.
וזהו שאמר כאן 'אִם רָאִיתָ דּוֹר שֶׁהַשָּׁמַיִם מִשְׁתָּכִין עָלָיו כִּנְחֹשֶׁת מִלְּהוֹרִיד טַל וּמָטָר' שכל בקשות אשר בקשו בעד המטר אין נענים, כל זה הוא 'בִּשְׁבִיל לוֹחֲשֵׁי לְחִישׁוֹת' אלו המסדרים תפילות ותתנות ובקשות שאין באותו הדור מי שיודע לתקן הלוחשות על טובת העליונים אלא הם לוחשין על טובת התחתונים בלבד להדיא ולכן יבואו המקטרגים לקטרג ולעכב התפילות! 'מַאי תַּקָּנָתָן? יֵלְכוּ אֵצֶל מִי שֶׁיּוֹדֵעַ לִלְחֹשׁ' שהוא יודע בסוד ה' ומבין היכן הוא שורש ירידת הגשמים ושייכותו באיזה פרצוף ובאיזה עולם והוא מתפלל על העליונים וממילא יתברכו התחתונים, וכמו שנאמר דוד המלך ע"ה וּמִבִּרְכָתְךָ יְבֹרַךְ בֵּית עַבְדְּךָ לְעוֹלָם (שמואל ב' ז, כט), כלומר מִבִּרְכָתְךָ בעליונים וספירות שבקדושה יְבֹרַךְ בֵּית עַבְדְּךָ למשה לְעוֹלָם, לעלם כתיב רוצה לומר כל זה יהיה ויתברך בדרך העלם ונסתר.


לֶעָתִיד לָבוֹא מִתְקַבְּצוֹת וּבָאוֹת כָּל הַחַיּוֹת אֵצֶל הַנָּחָשׁ. יש להקשות למה יהיה זה לעתיד לבוא ולא עתה? ועוד איך יהיו כל החיות מדברים מה להם לריב זה ולתוכחה זו?
ונראה לי בס"ד דידוע כל מה שתמצא עתה בטבע החיות רע להזיק בו כל זה נעשה בהם מכח זוהמת הנחש אשר נתפשטה בכולם אחר אכילץ עץ הדעת כי חוה האכילה את כולם בפתוי הנחש ומזאת הזוהמה נולד בחיות טבע להזיק, ולכן תמצא דלעתיד כאשר יתקיים וְאֶת רוּחַ הַטֻּמְאָה אַעֲבִיר מִן הָאָרֶץ (זכריה יג, ב), שתתבער זוהמת הנחש מכל הנבראים אז כל החיות לא ירעו ולא יזיקו ולא ישחיתו אלא גר זאב עם כבש ופרה ודוב תרעינה ואריה כבקר יאכל תבן ביחד באבוס אחד ואפילו הנחשים לא יזיקו דכתיב וְשִׁעֲשַׁע יוֹנֵק עַל חֻר פָּתֶן (ישעיהו יא, ח).
ולכן החיות שעתה דרכם להזיק יש להם טענה ותביעה עם נחש הקדמוני שהוא שטן הוא יצר הרע על רעת הטבע של הנזק שגרם להם בפתוי חוה, אך עתה אין יכולין לתבוע ולטעון עמו כי יאמר אין אני הגורם לכם טבע זה הרע אלא אתם נבראתם בטבע הרע הזה להזיק, אבל לעתיד לבוא אשר יוסר הטבע הרע הזה אחר העברת הזוהמה שהיא רוח הטומאה כדכתיב 'וְאֶת רוּחַ הַטֻּמְאָה אַעֲבִיר מִן הָאָרֶץ' בזה נתברר כי הזוהמה אשר סיבב נחש הקדמוני היא שגרמה להם הרע מקודם ולכן לעתיד לבוא מתקבצות כל החיות ובאות לדון עם הנחש על גרמה זו שגרם להם!
ואין הכונה שהחיות עצמם באים ודנים ומדברים עמו אלא הכונה הוא על הממונים אשר עליהם כמו שאמר רבינו האר"י ז"ל בפרקי שירה שיש על כל מין בהמה וחיה ועוף ועל כל דבר שנברא בעולם מלאך ממונה עליו ואפילו על עשבים אין לך עשב שאין עליו ממונה ואלו הממונים אשר עליהם מתקבצות ובאים אצל הנחש הקדמוני להתווכח עמו על אשר גרם רעה זו בטבע החיות, ובכלל הויכוח אומרים לו ארי דורס ואוכל וכו' אתה מה הנאה יש לך בפתוי אשר תפתה את הבריות להחטיאם כי פתוי זה הוא נשיכה רוחנית שאתה נושך אותם כי נחש הקדמוני הוא שטן הוא יצר הרע.


כָּל הַמַּצְדִּיק אֶת עַצְמוֹ מִלְּמַטָּה, מַצְדִּיקִין עָלָיו אֶת הַדִּין מִלְּמַעְלָה. נראה לי בס"ד שאם חטא מצדיק עליו את הדין לומר כך וכך דין אני חייב על חטא זה יותר מחטא שחטאו אחרים כי הוא מעריך עצמו לגבי אדם הקטן ממנו בחכמה לכן אומר אחרים אין להם חכמה כמוני ולכן אין נידונים כמוני דנחשב להם חטאם כשוגג אבל אני מבין ומכם השוגג נחשב לי מזיד כמו שאמרו רז"ל (בא מציעא לג:) על פסוק (ישעיהו נח, א) 'וְהַגֵּד לְעַמִּי פִּשְׁעָם' אלו תלמידי חכמים דשגגתם נחשבת פשע 'וּלְבֵית יַעֲקֹב חַטֹּאתָם' אלו עמי הארץ דזדונם נחשב לשוגג.
וכן זה מעריך עצמו לגבי קטן ממנו בחכמה לכן מצדיק עליו את הדין בעבור חטאו, אז הקדוש ברוך הוא יעשה עמו חסד להצילו מעונש תוקף הדין כי יעריך אותו לגבי אנשים הגדולים ממנו במעלת החכמה שאז לגבי דידם נחשב הוא כעם הארץ שזדונם יחשב לשוגג ובזה מצילו מדין קשה וכמו שנאמר 'כִּי נַעַר יִשְׂרָאֵל וָאֹהֲבֵהוּ' (הושע יא, א) שאני דן אותם כנער שאין לו דעת שלם דאז חטאם נידון כשוגג. ולזה אמר מַצְדִּיקִין עָלָיו אֶת הַדִּין הצדקה זו לשון זכות היא רוצה לומר מזכין אותו בדינו מצד בני אדם שהם למעלה ממנו בחכמה דאי חושבים אותו כדין עם הארץ שזדונו נחשב כשוגג.
ועוד נראה לי בס"ד למטה מאותיות הדין יש אותיות 'כו הס' שהם מספר הוי־ה אדנ־י שהוא סוד קודשא בריך הוא ושכינתיה. וזהו שאמר כל המצדיק עליו את הדין שלו שעושה בעבורו וידוי וחרטה ותשובה מלמטה מן אותיות הדין ששם יש רמז לקודשא בריך הוא ושכינתיה כלומר שהתשובה עושה אותה לשם יחוד קודשא בריך הוא ושכינתיה ולא בשביל יראתו מן העונש אז מצדקין עליו את הדין מלמעלה הצדקה זו היא לשון מיתוק שימתקו לו כוחות הדין שהם מלמעלה שעל ידי כך לא יבואו עליו יסורין מחמת תגבורת כוחות הדינים כי יתמתקו ויהיה הקיטגור סניגור.


בְּשָׁעָה שֶׁהַשָּׁמַיִם נֶעְצָרִין מִלְּהוֹרִיד מָטָר, דּוֹמֶה לְאִשָּׁה שֶׁמְּחַבֶּלֶת וְאֵינָהּ יוֹלֶדֶת. יש להקשות מה ענין חבלי יולדה במטר, דבשלמא לידה שייכה בהו כי מי המטר בעננים כעובר בבטן האשה וירידתם למטה זו היא לידה אך חבלים היכא משכחת לה בהו?
ונראה לי בס"ד, כי ידוע דהגשם הוא חלקי המים הדקים הנופלים מן העננים והנשיאים ויהיה הגשם על הארץ על כי נלחצים אל אויר הקר אשר עליהם המקררם ומורידם כמו שכתוב בספר הברית מאמר יו"ד פרק ט' עיין שם, וזהו ענין החבלים שהעננים והנשיאים הם נלחצים באויר הקר מפני כי כל קל מכווץ ולוחץ ועם כל זה אין יורדים שירידתם היא הלידה, ונמצא החבלים הם הלחיצה שנלחצים באויר הקר שזו להם כמו חבלי יולדה.





גבורת ארי

מאי דכתיב אם ישוך הנחש בלא לחש אם ראית דור שהשמים משתכין. ובפרק ב' דערכין (דף ט"ו) דריש ריש לקיש להאי קרא לעתיד לבא מתקבצות כל החיות ובאות אצל הנחש ואמרו ארי דורס ואוכל זאב טורף ואוכל ואתה מה הנאה יש לך אומר להם וכי מה יתרון לבעל הלשון והשתא כיון דר' אמי פליג אדריש לקיש בדרשא דהאי קרא הוה ליה להגמרא לאתויי ולמימר ופליגא אדריש לקיש כדרך הגמרא בכל מקום כי האי גוונא:





מראית העין

רב אדא בר אהבה מסדר מתניתא כ"ד זמנין ועייל קמיה דרבא. כתב הרב עיון יעקב ז"ל זכר לדבר אל ישוב ד"ך נכלם וכו' ע"ש ואפשר לרמוז דתורה שבע"פ נגד מ' שם אדני והיה מסדר כ"ד נגד כ"ד צירופי אדני ור"ת אל ישב ד"ך נכלם אדני ואפשר שהיה מכוין בי"ב צירופי הויה המאירים בי"ב חדשים גימטריא שי"ב כמספר יש"ב ורמז דהמכוין בי"ב צירופי הויה לחדשים וכ"ד צירופי אדני לא יכלם:





פתח עינים

אוקים שמואל אמורא עליה ודרש ויפתוהו וכו' ל"ק כאן ביחיד כאן בצבור. הרב המבי"ט בס' בית אלהים השמיט מעלה זו שיש בתפלת הצבור כמ"ש אני בעניי בקונטריס זה לעיל בברכות על דף ח' ע"ש ועיין בקונטריס אחרון זה שמו שומר הפת"ח *) בס"ד:


אמר ריב"ל כל השמח ביסורין הבאין עליו מביא ישועה לעולם. אפשר כי היסורין הם דינים מצד הגבורות החזקות וזה שמקבלם מאהבה ושמח ממתק הדינים ומהפך מדה"ד למדת רחמים ואז בא ישועה לעולם. וזה טעם ליסורין דר' אלעזר בר' שמעון ויסורין דרבינו הקדוש דאמרינן פ' הפועלים דף פ"ד כלהו שני דיסורי דר' אלעזר לא שכיב איניש בלא זמניה כלהו שני דיסורי דרבי לא אצטריך עלמא למטרא ואמרו בירוש' דכלאים דכלהו שני דיסורי דרבי לא מתה חיה ולא הפילה עוברה בא"י ע"ש דכיון דהם בקדושתן היו שמחים ביסורין מביאין ישועה לעולם ומתבטלין גזרות רעות:





יד דוד

לוחשי לחישות בשביל שאין מתפללין תפלה בלחש כלומר שלא נמצאו בעלי תפלה שהם מתפללים וקרא לבעלי תפלה לוחשי לחישות בשביל שהתפלה בלחש:


תוס׳ ד״ה אם ראית דור. ע״ש בבבא בתרא לפרוש זה דמשתכי היינו דמשתבר ג״כ אינו חולק על פי׳ משתכי מלשון חלודה אלא דמפרש הכוונה ולא המלה שהכוונה שע״י הסלעים הקדרה מתקלקל כי מעלה חלודה ומשתבר ואפילו בקדרה של חרס אפשר נמי כי יארע בו קלקול ומשתבר ובחידושי הרמ״ה לב״ב נדפסו מחדש פירש ג״כ משתבר:

